Document ID: 32014R0134

KOMISJONI DELEGEERITUD MÄÄRUS (EL) nr 134/2014,
16. detsember 2013,
millega täiendatakse Euroopa Parlamendi ja nõukogu määrust (EL) nr 168/2013 seoses keskkonnamõju ja mootori võimsust käsitlevate nõuetega ning muudetakse selle V lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta, (1) eriti selle artikli 18 lõiget 3, artikli 23 lõiget 12, artikli 24 lõiget 3 ja artiklit 74,
ning arvestades järgmist:
(1)
Mõiste „L-kategooria” hõlmab kahe-, kolme- ja neljarattaliste kergete sõidukite tüüpide laia skaalat, sealhulgas mootoriga jalgrattaid, kahe- ja kolmerattalisi mopeede, kahe- ja kolmerattalisi mootorrattaid, külghaagisega mootorrattaid ja väikesi neljarattalisi mootorsõidukeid, nagu teeliiklussõidukid, maastikusõidukid ja neljarattalised liikurid.
(2)
Määruses (EL) nr 168/2013 on sätestatud võimalus kohaldada ÜRO Euroopa Majanduskomisjoni eeskirju ELi tüübikinnituste andmisel kogu sõidukile. Kõnealuse määruse kohaselt tuleb ÜRO Euroopa Majanduskomisjoni eeskirjade alusel antavat kohustuslikku tüübikinnitust käsitada ELi tüübikinnitusena.
(3)
ÜRO Euroopa Majanduskomisjoni eeskirjade kohustuslik kohaldamine aitab vältida nii tehniliste kui ka sertifitseerimis- ja haldusmenetluste dubleerimist. Lisaks võib otseselt rahvusvaheliselt kokkulepitud standarditel põhinev tüübikinnitus parandada juurdepääsu kolmandate riikide turule, eriti kui need riigid on osalised ÜRO Euroopa Majanduskomisjoni kokkuleppes, milles käsitletakse ratassõidukitele ning neile paigaldatavale ja/või neil kasutatavale varustusele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist (edaspidi „1958. aasta muudetud kokkulepe”) ja millega liit ühines nõukogu otsusega 97/836/EÜ, (2) ning seega suurendada liidu tööstuse konkurentsivõimet. Kättesaadavad ÜRO Euroopa Majanduskomisjoni eeskirjad on tänaseks siiski kas vananenud või kehtivuse kaotanud ning seetõttu neid uuendatakse ja ajakohastatakse vastavalt tehnika arengule.
(4)
Seetõttu tunnistatakse määrusega (EL) nr 168/2013 kehtetuks mitmed L-kategooria sõidukite, nende süsteemide, osiste ja eraldi seadmestike keskkonnamõju ja mootori võimsust käsitlevate nõuetega seotud tüübikinnitust hõlmavad direktiivid. ELi tüübikinnitusega seoses tuleks need direktiivid kõigepealt asendada käesoleva määruse sätetega. Kui ÜRO tasandil lõpetatakse kõnealune läbivaatamisprotsess, muutuvad pikemas perspektiivis kättesaadavaks vastavad ÜRO Euroopa Majanduskomisjoni eeskirjad, mille tulemusena on võimalik asendada käesoleva määruse tekst viidetega sellistele ÜRO Euroopa Majanduskomisjoni eeskirjadele.
(5)
Eelkõige ajakohastati 2011. aastal ÜRO Euroopa Majanduskomisjoni eeskirja nr 41 L3e- ja L4e-kategooria mootorrataste mürataseme kohta, et viia see vastavusse tehnilise arenguga. Seetõttu tuleks ÜRO Euroopa Majanduskomisjoni eeskiri nr 41 muuta ELi tüübikinnitust käsitlevate õigusaktide kohustuslikuks osaks ning asendada sellega Euroopa Parlamendi ja nõukogu direktiivi 97/24/EÜ (3) 9. peatüki III lisa, et mootorrattad vastaksid ainult ühele mootorrataste mürataset käsitlevale nõuetekogumile, mille ÜRO 1958. aasta muudetud kokkuleppe osalised on ülemaailmselt vastu võtnud. ÜRO Euroopa Majanduskomisjoni eeskiri nr 85 elektrimootorite kasuliku võimsuse mõõtmise kohta tuleks samuti muuta kohustuslikuks eesmärgiga, et ÜRO 1958. aasta muudetud kokkuleppe osalised tunnustaksid vastastikku elektrimootorite võimsust käsitlevaid nõudeid.
(6)
Euro 4 ja 5 keskkonnalased tasemed on ette nähtud selleks, et vähendada tahkete osakeste heidet ja selliseid osooni lähteaineid nagu lämmastikoksiidid ja süsivesinikud. Mitte üksnes selleks, et tunduvalt vähendada sõidukite summutitorudest ja kütuseaurudest eralduvaid ebaproportsionaalselt suuri heitkoguseid, vaid ka selleks, et aidata vähendada lenduvate osakeste taset ja ka sudu tekkimise võimalust linnapiirkondades, on tarvis oluliselt vähendada L-kategooria sõidukite süsivesinike heidet, et parandada õhukvaliteeti ning viia süsteemi tüübikinnituse saanud heitgaasisüsteemid vastavusse heite piirväärtusi käsitlevate nõuetega.
(7)
L-kategooria sõidukitest eralduva üleliigse süsivesinike heite vähendamise üheks meetmeks on piirata kütuseaurudes lubatud süsivesinike massi, mis on kehtestatud määruse (EL) nr 168/2013 VI lisa C osas. Selleks tuleb tüübikinnituse andmisel sõiduki kütuseaurude mõõtmiseks läbi viia IV tüübi katse. Suletud ruumis kütuseaurude mõõtmiseks tehtava IV tüübi katse (SHED-katse) üheks tingimuseks on, et sõidukile tuleb kinnitada kiiresti vanandatud söekanister või alternatiivina kohaldada aditiivset halvendustegurit, kui kasutatakse sissetöötatud söekanistrit. Määruse (EL) nr 168/2013 artikli 23 lõikes 4 osutatud keskkonnamõju uuringus analüüsitakse, kas halvendusteguri säilitamine representatiivse ja kiiresti vanandatud söekanistri kasutamise alternatiivina on kulutõhus. Kui uuringu tulemusena selgub, et nimetatud meetod ei ole kulutõhus, esitatakse ettepanek kõnealuse alternatiivi kasutamise lõpetamise kohta, ning seda kohaldataks väljaspool Euro 5 taset.
(8)
Selleks, et ükski tehniline takistus ei piiraks liikmesriikidevahelist kaubandust ning et tagada klientide ja kasutajate varustamine objektiivse ja täpse teabega, on tarvis standardmeetodit sõidukite energiatõhususe (kütuse- või energiakulu, CO2 heitkoguste ja ühe laadimisega läbitav vahemaa) mõõtmiseks.
(9)
Mootori võimsuse, sealhulgas L-kategooria sõidukite maksimaalse valmistajakiiruse, maksimaalse pöördemomendi ja mootori maksimaalse püsinimivõimsuse mõõtmise meetodid võivad liikmesriigiti erineda, mis võib tekitada liikmesriikidevahelisi kaubandustõkkeid. Seetõttu on tarvis koostada ühtlustatud nõuded L-kategooria sõidukite mootorite võimsuse mõõtmise meetodite jaoks, mis võimaldaks selliste sõidukite iga tüübi puhul kohaldada sõidukite, süsteemide, osiste ja eraldi seadmestike kinnitamist.
(10)
Kasutusohutus- või keskkonnanõuetega nähakse ette teatavat tüüpi L-kategooria sõidukite omavolilise ümberehitamise piirangud. Et sellised piirangud ei takistaks sõiduki omanikul tegemast sõidukile teenindust ja hooldust, peavad kõnealused piirangud rangelt piirduma omavolilise ümberehitamisega, mis oluliselt kahjustab sõiduki keskkonnamõju, mootori võimsust ja kasutusohutust. Kuna sõiduki jõuseadme omavoliline ümberehitamine avaldab kahjulikku mõju nii keskkonnale kui ka kasutusohutusele, tuleks käesolevas delegeeritud õigusaktis kehtestatud mootori võimsust ja müra vähendamise süsteemi käsitlevaid üksikasjalikke nõudeid kasutada ka jõuseadme omavolilise ümberehitamise takistamiseks.
(11)
Määruse (EL) nr 168/2013 V lisa A osas on viidatud kaheksale katsetüübile, mille abil on võimalik hinnata tüübikinnitust taotlevate L-kategooria sõidukite vastavust keskkonnanõuetele. Käesolevas delegeeritud aktis tuleks sätestada üksikasjalikud katsenõuded ning muuta määruse (EL) nr 168/2013 V lisa A osa, ühendades nõukogu ja Euroopa Parlamendiga kooskõlastatud katse piirväärtused käesolevas määruses kehtestatud üksikasjalike katsemenetluste ja tehniliste nõuetega. Määruse (EL) nr 168/2013 V lisa A osasse tuleks lisada viide käesolevas määruses kehtestatud üksikasjalikele katsemenetlustele ja tehnilistele nõuetele käesoleva määruse XII lisas esitatud muudatuste kaudu,
ON VASTU VÕTNUD KÄESOLEVA MÄÄRUSE:
I PEATÜKK
REGULEERIMISESE JA MÕISTED
Artikkel 1
Reguleerimisese
Käesoleva määrusega kehtestatakse L-kategooria sõidukite ja nende jaoks ette nähtud süsteemide, osiste ja eraldi seadmestike keskkonna- ja võimsusnõuete üksikasjalikud tehnilised nõuded ja katsemenetlused, mis on vajalikud kinnituse saamiseks kooskõlas määrusega (EL) nr 168/2013, ning nähakse ette ÜRO Euroopa Majanduskomisjoni eeskirjade ja nende muudatuste loend.
Artikkel 2
Mõisted
Käesolevas määruses kohaldatakse määruse (EL) nr 168/2013 mõisteid. Lisaks kohaldatakse järgmisi mõisteid:
(1) „WMTC, 1. etapp”- mootorrataste ülemaailmselt ühtlustatud katsetsükkel, mis on sätestatud ÜRO Euroopa Majanduskomisjoni üldises tehnilises eeskirjas nr 2 (4) ja mida kasutatakse alternatiivse I tüübi heitkoguste katsetsüklina Euroopa sõidutsükli asemel alates 2006. aastast L3e-kategooria sõidukite puhul;
(2) „WMTC, 2. etapp”- mootorrataste ülemaailmselt ühtlustatud katsetsükkel, mis on sätestatud ÜRO Euroopa Majanduskomisjoni üldises muudetud tehnilises eeskirjas nr 2 (5) ja mida kasutatakse kohustusliku I tüübi heitkoguste katsetsüklina Euro 4 tasemele vastavatele L3e-, L4e-, L5e-A- ja L7e-A-kategooria sõidukitele tüübikinnituse andmisel;
(3) „WMTC, 3. etapp”- läbivaadatud WMTC, millele viidatakse määruse (EL) nr 168/2013 VI lisa A osas ja mis vastab ÜRO Euroopa Majanduskomisjoni üldises muudetud tehnilises eeskirjas nr 2 (6) sätestatud mootorrataste ülemaailmselt ühtlustatud katsetsüklile ja mis on kohandatud väikese maksimaalse valmistajakiirusega sõidukitele ning on kohustuslik I tüübi heitkoguste katsetsükkel Euro 5 tasemele vastavatele L-kategooria sõidukitele tüübikinnituse andmisel;
(4) „maksimaalne valmistajakiirus”- sõiduki suurim kiirus, mis määratakse kindlaks vastavalt käesoleva määruse artiklile 15;
(5) „heitgaasid”- sõiduki summutitorust väljuvad gaasiliste saasteainete ja tahkete osakeste heitmed;
(6) „tahkete osakeste filter”- sõiduki heitgaasisüsteemi paigaldatud filterseade tahkete osakeste heitkoguste vähendamiseks heitgaasivoos;
(7) „nõuetekohaselt hooldatud ja kasutatud”- katsetamiseks valitud sõiduk vastab hea hoolduse ja tavapärase kasutamise kriteeriumitele kooskõlas sõiduki tootja soovitustega, mis ta on andnud kõnealuse katsesõiduki heakskiitmiseks;
(8) „mootorile ette nähtud kütus”- mootoris tavapäraselt kasutatav kütusetüüp:
(9) „keskkonnamõju alane tüübikinnitus”- sõiduki tüübile, variandile või versioonile kinnituse andmine seoses järgmiste tingimustega:
(10) „sõiduki tüüp seoses keskkonnamõjuga”- L-kategooria sõiduk, mis ei erine järgmiste oluliste aspektide poolest:
(11) „perioodiliselt regenereeruv süsteem”- saastetõrjeseade (nt katalüüsmuundur, tahkete osakeste filter või mis tahes muu saastetõrjeseade), mis peab sõiduki tavapärase käitamise korral perioodiliselt enne 4 000 km läbimist regenereeruma;
(12) „alternatiivkütust kasutav sõiduk”- sõiduk, mille konstruktsioon lubab töötada vähemalt üht liiki kütusel, mis on kas gaaskütus atmosfääritemperatuuril ja -rõhul või kütus, mille peamine koostisosa ei ole mineraalõli;
(13) „segakütuseline H2NG-sõiduk”- segakütuseline sõiduk, mis on konstrueeritud nii, et see töötab mitmesugustel vesiniku ja maagaasi või biometaani segudel;
(14) „algsõiduk”- sõiduk mis esindab XI lisas sätestatud mootori tüüpkonda;
(15) „saastetõrjeseadme tüüp”- saastetõrjeseadmed, mida kasutatakse saasteainete heitkoguste vähendamiseks ja mis ei erine üksteisest oma peamise keskkonnamõju ja olulisemate konstruktsiooniomaduste poolest;
(16) „katalüüsmuundur”- saastetõrjeseade, mis muudab mootori mürgised põlemisproduktid heitgaasisüsteemis katalüütiliste keemiliste reaktsioonide abil vähem mürgisteks aineteks;
(17) „katalüüsmuunduri tüüp”- katalüüsmuundurid, mis ei erine selliste omaduste poolest nagu:
(18) „tuletatud mass”- määruse (EÜ) nr 168/2013 artiklis 5 osutatud töökorras L-kategooria sõiduki mass, millele lisandub juhi mass (75 kg) ja jõuaku mass (kui see on olemas);
(19) „ülekandeseade”- jõuseadme osa, mis kannab liikumapaneva jõu mootorilt(mootoritelt) üle maapinnale ja mis koosneb (kohaldatavuse korral) pöördemomendi muunduri siduritest, käigukastist ja selle juhtseadisest, kardaanvõllist või rihm- või kettülekandest, diferentsiaalidest, peaülekandest ja veorataste rehvidest (raadius).
(20) „stopp-start süsteem”- mootorit automaatselt seiskav ja käivitav süsteem tühikäiguaja vähendamiseks, et vähendada sõiduki kütusekulu ning saasteainete ja CO2 heitkoguseid;
(21) „jõuseadme tarkvara”- jõuseadme, mootori või ülekandeseadme juhtploki toimimisega seotud andmetöötluse algoritmide kogum, mis sisaldab korrastatud käskluste jada juhtplokkide olekute muutmiseks;
(22) „jõuseadme kalibreerimine”- juhtploki tarkvara kasutatav spetsiaalse andmekaartide ja parameetrite kogumi rakendus sõiduki jõuseadme, mootori või ülekandeseadme juhtblokki seadistamiseks;
(23) „jõuseadme juhtplokk”- kombineeritud juhtplokk sisepõlemismootori(te), elektriliste veomootorite või ülekandesüsteemi, sealhulgas käigukasti või siduri töö juhtimiseks;
(24) „mootori juhtplokk”- pardaarvuti, mis juhib osaliselt või täielikult sõiduki mootori või mootorite tööd;
(25) „ülekandeseadme juhtplokk”- pardaarvuti, mis juhib osaliselt või täielikult sõiduki ülekandeseadme tööd;
(26) „andur”- konverter, mis muudab mõõdetava füüsikalise kvantitatiivse suuruse juhtploki sisendina kasutatavaks elektriliseks signaaliks;
(27) „täitur”- konverter, mis muudab juhtploki väljundsignaali liikumiseks, soojuseks või muuks füüsikaliseks suuruseks, et juhtida jõuseadet, mootorit(mootoreid) või ülekandeseadet;
(28) „karburaator”- seade, mis segab kütuse ja õhu seguks, mida saab sisepõlemismootoris põletada;
(29) „läbipuhkekanal”- ühenduskanal kahetaktilise mootori karteri ja põlemiskambri vahel, mille kaudu juhitakse värske õhu, kütuse ja määrdeõli segu põlemiskambrisse;
(30) „õhu sisselaskesüsteem”- värsket õhku või kütuse-õhusegu mootorisse suunav süsteem, mis võib koosneda mootori õhufiltrist, sisselasketorustikust, resonaatori(te)st, seguklapi koostust ja sisselaskekollektorist;
(31) „turboülelaadur”- heitgaasiturbiini poolt käitatav tsentrifugaalkompressor, mis suurendab mootori võimsust mootorisse suunatava õhu kogust suurendades;
(32) „ülelaadur”- sisendõhu kompressor, mida kasutatakse sisepõlemismootori laadimise tõhustamiseks ja sellega mootori võimsuse suurendamiseks;
(33) „kütuseelement”- konverter mis muudab vesiniku keemilise energia sõiduki käitamisel kasutatavaks elektrienergiaks;
(34) „mootori karter”- mootoris või väljaspool mootorit asuv ruum, mis on õlivanniga ühendatud sisemise või välimise torustiku abil, mille kaudu väljuvad gaasid ja aurud;
(35) „läbilaskvuskatse”- läbi mittemetallist kütusepaagi seinte toimuvate kütusekadude määramine ja mittemetallist kütusepaagi materjali eelkonditsioneerimine enne kütusepaagi katsetamist vastavalt määruse (EL) nr 168/2013 II lisa C osa punktis 8 sätestatule;
(36) „läbiimbumine”- läbi kütusepaagi ja toitesüsteemi seinte toimuv kütusekadu, mida määratakse üldiselt kaalukao abil;
(37) „aurustumine”- lendumiskaod kütusepaagist, toitesüsteemist ja muudest allikatest, mille tõttu süsivesinikud lenduvad atmosfääri;
(38) „läbisõidu kogumine”- ühe või mitme representatiivse katsesõidukiga käesoleva määruse VI lisas sätestatud tingimustel sõitmine katserajal, mis vastab määruse (EL) nr 168/2013 artikli 23 lõike 3 punktides a ja b esitatud nõuetele;
(39) „elektriline jõuseade”- süsteem, mis koosneb ühest või mitmest elektrienergiasalvestist (nt akud, elektromehaanilised hoorattad, ülikondensaatorid vms), ühest või mitmest võimsuse jaotust reguleerivast seadmest ja ühest või mitmest elektrimootorist, mis muundab salvestatud elektrienergia ratastele ülekantavaks sõiduki käitamiseks vajalikuks mehaaniliseks energiaks;
(40) „ühe laadimisega läbitav vahemaa”- vahemaa, mida ainult elektrijõuallikaga sõiduk või välise seadmega laetav hübriidelektrijõuallikaga sõiduk suudab läbida ühe täielikult laetud akuga (või muu elektrienergiasalvestiga) ja mida mõõdetakse VII lisa 3. liite 3. alaliites kirjeldatud viisil;
(41) „väliselt laetava akuga ühe laadimisega läbitav vahemaa”- väliselt laetava akuga (või muu elektrienergiasalvestiga) kuni selle tühjenemiseni kõikide kombineeritud tsüklite jooksul läbitav vahemaa, mida mõõdetakse VII lisa 3. liite 3. alaliites kirjeldatud viisil;
(42) „maksimaalne kiirus 30 minuti jooksul”- sõiduki suurim kiirus mõõdetuna 30 minuti jooksul, mis saavutatakse ÜRO Euroopa Majanduskomisjoni eeskirjas nr 85 sätestatud 30 minuti võimsuse tulemusena;
(43) „mootori võimsuse tüübikinnitus”- sõiduki tüübi, variandi või versiooni tüübikinnitus seoses mootorite võimsuse järgmiste parameetritega:
(44) „mootori tüüp”- mootorid, mis oluliselt ei erine omavahel selliste omaduste poolest nagu maksimaalne valmistajakiirus, maksimaalne kasulik võimsus, maksimaalne püsinimivõimsus ja maksimaalne pöördemoment;
(45) „kasulik võimsus”- võimsus, mis saadakse katsestendil oleva sõiduki väntvõlli või mootori muu samaväärse osise otsalt tüübikinnituse saamisel tootja mõõdetud pöörlemiskiirusel koos X lisa 2. liite tabelis Ap 2.1-1 või Ap 2.2-1 loetletud varustusega ja võttes arvesse käigukasti kasutegurit, kui kasulikku võimsust saab mõõta üksnes koos mootori külge kinnitatud käigukastiga.
(46) „maksimaalne kasulik võimsus”- ühte või enamat sisepõlemismootorit hõlmava täiskoormusel töötava jõuseadme maksimaalne kasulik võimsus;
(47) „maksimaalne pöördemoment”- täiskoormusel töötava mootori maksimaalne pöördemoment;
(48) „varustus”- X lisa tabelis Ap 2.1-1 või Ap 2.2-1 loetletud seadised ja seadmed.
II PEATÜKK
TOOTJA KOHUSTUSED SEOSES SÕIDUKI KESKKONNAMÕJUGA
Artikkel 3
L-kategooria sõidukite suhtes kohaldatavad keskkonnamõjuga seotud paigaldus- ja tõendamisnõuded
1. Tootja varustab L-kategooria sõidukid keskkonnamõju parandavate süsteemide, osiste ja eraldi seadmestikega, mis on kavandatud, konstrueeritud, ehitatud ja paigaldatud nii, et tavapäraselt kasutatav ja tootja eeskirjade kohaselt hooldatav sõiduk vastab käesoleva määruse üksikasjalikele tehnilistele nõuetele ja katsemenetlustele.
2. Tootja tõendab kinnitusasutusele füüsiliste demonstratsioonkatsete abil, et liidu turul kättesaadavaks tehtavad, liidus registreeritavad või kasutusele võetavad L-kategooria sõidukid vastavad üksikasjalikele tehnilistele nõuetele ja katsemenetlustele, mis on artiklites 5-15 kehtestatud selliste sõidukite keskkonnamõju kohta.
3. Kui tootja muudab saasteainete heitkoguste vähendamise süsteemide omadusi või heitkoguseid mõjutava mis tahes osise talitlust pärast seda, kui keskkonnamõju suhtes tüübikinnituse saanud sõidukitüüp on turule lastud, siis teatab tootja sellest viivitamata kinnitusasutusele. Tootja tõendab kinnitusasutusele, et saasteainete heitkoguste vähendamise süsteemi või osise omaduste muutmine ei halvenda sõiduki keskkonnamõju võrreldes tüübikinnituse saamisel tõendatuga.
4. Tootja tagab, et turul kättesaadavaks tehtud või liidus kasutusele võetud varuosad ja lisaseadmed vastavad käesolevas määruses sõidukite keskkonnamõju suhtes kehtestatud tehnilistele nõuetele ja katsemenetlustele. Tüübikinnituse saanud L-kategooria sõiduk, millele on paigaldatud selline varuosa või lisaseade, peab vastama samadele kasutusohutuse nõuetele ja võimsuse piirväärtustele nagu originaalosaga või -seadmega sõiduk ja täitma määruse (EL) nr 168/2013 artikli 22 lõikes 2 ning artiklites 23 ja 24 vastupidavusele esitatud nõudeid.
5. Tootja tagab, et tüübikinnitusega seotud toodangu vastavuse kontrollimise menetlustes järgitakse määruse (EL) nr 168/2013 artiklis 33 ja selle II lisa C osa punktis 3 sätestatud sõiduki keskkonnamõju ja mootori võimsust käsitlevaid üksikasjalikke nõudeid.
6. Tootja esitab kinnitusasutusele jõuseadme juhtimissüsteemi, sealhulgas keskkonnamõju ja mootori võimsust kontrollivate arvutite omavolilise ümberehitamise vältimiseks võetud meetmete kirjelduse vastavalt määruse (EL) nr 168/2013 II lisa C osa punktile 1.
7. Hübriidrakenduste või stopp-start süsteemiga varustatud rakenduste korral paigaldab tootja sõidukile sellise hooldusrežiimi, mis võimaldab keskkonnamõju ja mootori võimsuse katsete või kontrollide käigus sõidukil töötada pidevalt kütust tarbiva mootoriga. Kui kontrollimiseks või katse tegemiseks on vaja eriprotseduuri, peab see olema kasutusjuhendis (või mõnel muul kandjal) üksikasjalikult kirjeldatud. Sellise eriprotseduuri teostamiseks ei ole vaja erivarustust, vaid piisab sellest, millega sõiduk on juba varustatud.
Artikkel 4
ÜRO Euroopa Majanduskomisjoni eeskirjade kohaldamine
1. Keskkonnamõju ja mootori võimsusega seotud tüübikinnituse suhtes kohaldatakse käesoleva määruse I lisas loetletud ÜRO Euroopa Majanduskomisjoni eeskirju ja nende muudatusi.
2. Sõidukid, mille maksimaalne valmistajakiirus on ≤ 25 km/h, peavad vastama kõigi ÜRO Euroopa Majanduskomisjoni eeskirjade asjakohastele nõuetele, mida kohaldatakse sõidukite suhtes, mille maksimaalne valmistajakiirus on 25 km/h.
3. Viiteid ÜRO Euroopa Majanduskomisjoni eeskirjades osutatud sõidukikategooriatele L1, L2, L3, L4, L5, L6 ja L7 tuleb käesolevas määruses käsitada vastavalt viidetena sõidukikategooriatele L1e, L2e, L3e, L4e, L5e, L6e ja L7e ja nende kõigile alamkategooriatele.
Artikkel 5
L-kategooria sõidukite keskkonnamõju käsitlevad tehnilised kirjeldused, nõuded ja katsemenetlused
1. Keskkonnamõju ja mootori võimsuse katsemenetlused tuleb läbi viia käesolevas määruses sätestatud katsenõuete kohaselt.
2. Katsemenetluse viib läbi kinnitusasutus või siis viiakse see läbi kinnitusasutuse juuresolekul või annab kinnitusasutus katse läbiviimise loa tehnilisele teenistusele. L-kategooria sõiduki keskkonnamõju vastavuse tõendamiseks kinnitusasutusele valib tootja representatiivse algsõiduki, mis vastab XI lisa nõuetele.
3. Mõõtmismeetodid ja katsetulemused teatatakse kinnitusasutusele katsearuandes, mille formaat on kehtestatud määruse (EL) nr 168/2013 artikli 32 lõikes 1.
4. Keskkonnamõju tüübikinnitust seoses I, II, III, IV, V, VII ja VIII tüüpi katsetega laiendatakse sõiduki eri variantidele, versioonidele ning mootoritüüpidele ja tüüpkondadele, tingimusel et sõiduki versiooni, mootori ja/või saastetõrjesüsteemi XI lisas määratletud omadused on samasugused või jäävad selles lisas ettenähtud ja deklareeritud hälbe piiresse.
5. Hübriidrakendusi või stopp-start süsteemiga varustatud rakendusi katsetatakse kütust tarbiva mootoriga, kui katsemenetluses on nii ette nähtud.
Artikkel 6
I katsetüübi nõuded: summutitoru heitgaasid pärast külmkäivitust
Määruse (EL) nr 168/2013 V lisa A osas nimetatud summutitoru heitgaaside suhtes pärast külmkäivitust kohaldatavaid I katsetüübi katsemenetlusi ja nõudeid tuleb rakendada ja kontrollida käesoleva määruse II lisa kohaselt.
Artikkel 7
II katsetüübi nõuded: summutitoru heitgaasid (suurendatud pöörlemiskiirusega) tühikäigul ja vabal kiirendusel
Määruse (EL) nr 168/2013 V lisa A osas nimetatud summutitoru heitgaaside suhtes (suurendatud pöörlemiskiirusega) tühikäigul ja vabal kiirendusel kohaldatavaid II katsetüübi katsemenetlusi ja nõudeid tuleb rakendada ja kontrollida käesoleva määruse III lisa kohaselt.
Artikkel 8
III katsetüübi nõuded: karterigaasid
Määruse (EL) nr 168/2013 V lisa A osas nimetatud karterigaaside suhtes kohaldatavaid III katsetüübi katsemenetlusi ja nõudeid tuleb rakendada ja kontrollida käesoleva määruse IV lisa kohaselt.
Artikkel 9
IV katsetüübi nõuded: kütuseaurud
Määruse (EL) nr 168/2013 V lisa A osas nimetatud kütuseaurude suhtes kohaldatavaid IV katsetüübi katsemenetlusi ja nõudeid tuleb rakendada ja kontrollida käesoleva määruse V lisa kohaselt.
Artikkel 10
V katsetüübi nõuded: saastetõrjeseadmete vastupidavus
Määruse (EL) nr 168/2013 V lisa A osas nimetatud saastetõrjeseadmete vastupidavuse V kastetüübi katsemenetlusi ja nõudeid tuleb rakendada ja kontrollida käesoleva määruse VI lisa kohaselt.
Artikkel 11
VII katsetüübi nõuded: CO2 heide, kütusekulu, elektrienergiakulu või ühe laadimisega läbitav vahemaa
Määruse (EL) nr 168/2013 V lisa A osas nimetatud CO2 heite, kütusekulu, elektrienergiakulu või ühe laadimisega läbitava vahemaa suhtes kohaldatavaid VII katsetüübi katsemenetlusi ja nõudeid tuleb rakendada ja kontrollida käesoleva määruse VII lisa kohaselt.
Artikkel 12
VIII katsetüübi nõuded: pardadiagnostika (OBD) keskkonnakatsed
Määruse (EL) nr 168/2013 V lisa A osas nimetatud keskkonnamõjualase pardadiagnostika (OBD) suhtes kohaldatavaid VIII katsetüübi katsemenetlusi ja nõudeid tuleb rakendada ja kontrollida käesoleva määruse VIII lisa kohaselt.
Artikkel 13
IX katsetüübi nõuded: müratase
Määruse (EL) nr 168/2013 V lisa A osas nimetatud mürataseme suhtes kohaldatavaid IX katsetüübi katsemenetlusi ja nõudeid tuleb rakendada ja kontrollida käesoleva määruse IX lisa kohaselt.
III PEATÜKK
TOOTJATE KOHUSTUSED SEOSES SÕIDUKI MOOTORI VÕIMSUSEGA
Artikkel 14
Üldised kohustused
1. Enne, kui L-kategooria sõiduk tehakse turul kättesaadavaks, peab tootja kinnitusasutusele tõendama selle L-kategooria sõidukitüübi mootori võimsust vastavalt käesolevas määruses kehtestatud nõuetele.
2. L-kategooria sõiduki turul kättesaadavaks tegemisel või selle registreerimisel või enne selle kasutuselevõtmist, peab tootja tagama, et selle L-kategooria sõidukitüübi mootori võimsus ei ületa määruse (EL) nr 168/2013 artiklis 27 ette nähtud teatmikus kinnitusasutusele esitatud näitajat.
3. Asendussüsteemi, -osise või eraldi seadmestikuga varustatud sõiduki mootori võimsus ei tohi ületada originaalsüsteemide, -osiste ja eraldi seadmestikega varustatud sõiduki mootori võimsust.
Artikkel 15
Mootori võimsuse suhtes kohaldatavad nõuded
Määruse (EL) nr 168/2013 II lisa A osa punktis 2 nimetatud mootori võimsuse suhtes kohaldatavaid katsemenetlusi ja nõudeid tuleb rakendada ja kontrollida käesoleva määruse X lisa kohaselt.
IV PEATÜKK
LIIKMESRIIKIDE KOHUSTUSED
Artikkel 16
L-kategooria sõidukite, nende süsteemide, osiste ja eraldi seadmestike tüübikinnitus
1. Kui tootja seda taotleb, ei tohi riiklikud asutused keelduda uuele sõidukitüübile selle keskkonnamõjuga seotud põhjustel keskkonnamõju ja mootori võimsusega seotud tüübikinnituse või riikliku tüübikinnituse andmisest, või keelata sõiduki, süsteemi, osise või eraldi seadmestiku turul kättesadavaks tegemist, registreerimist ega kasutuselevõtmist, kui kõnealune sõiduk vastab määrusele (EL) nr 168/2013 ja käesolevas määruses sätestatud üksikasjalikele katsenõuetele.
2. Alates määruse (EL) nr 168/2013 IV lisas kehtestatud kuupäevadest loevad riiklikud asutused määruse (EL) nr 168/2013 VI lisa A1, B1, C1 ja D osades ning VII lisas sätestatud Euro 4 keskkonnaalastele tasemetele või määruse (EL) nr 168/2013 VI lisa A2, B2, C2 ja D osades ning VII lisas sätestatud Euro 5 keskkonnaalastele tasemetele mittevastavate uute sõidukite varasemaid keskkonnaalaseid piirväärtusi sisaldavad vastavustunnistused kehtetuks määruse (EL) nr 168/2013 artikli 43 lõike 1 tähenduses ning keelavad selliste sõidukite turul kättesaadavaks tegemise, registreerimise või kasutuselevõtmise seoses nende heitkoguste, kütuse- või elektrienergiakuluga või lähtudes kasutusohutusele või sõiduki konstruktsioonile kehtivatest nõuetest.
3. Määruse (EL) nr 168/2013 artikli 77 lõike 5 kohaldamisel liigitavad riiklikud asutused tüübikinnituse saanud sõidukitüübi vastavalt käesoleva määruse I lisale.
Artikkel 17
Varu-saastetõrjeseadme tüübikinnitus
1. Riiklikud asutused keelavad turul kättesaadavaks teha või paigaldada sõidukitele uusi varu-saastetõrjeseadmeid, mis on ette nähtud käesoleva määruse kohaselt tüübikinnituse saanud sõidukitele, kui sellised seadmed ei ole sama tüüpi, millele on antud keskkonnamõju ja mootori võimsust käsitlev tüübikinnitus vastavalt määruse (EL) nr 168/2013 artikli 23 lõikele 10 ja käesolevale määrusele.
2. Riiklikud asutused võivad jätkata määruse (EL) nr 168/2013 artiklis 35 osundatud ELi tüübikinnituse laiendamist sellist tüüpi varu-saastetõrjeseadmetele, mis kuuluvad otsuse 2002/24/EÜ reguleerimisalasse vastavalt algselt kohaldatud tingimustele. Riiklikud asutused keelavad sellist tüüpi varu-saastetõrjeseadmete turul kättesaadavaks tegemise või sõidukitele paigaldamise, välja arvatud, kui need kuuluvad tüübi alla, millele on antud asjakohane tüübikinnitus.
3. Varu-saastetõrjeseadme tüüpi, mis on ette nähtud paigaldamiseks vastavalt käesolevale määrusele tüübikinnituse saanud sõidukile, katsetatakse vastavalt II lisa 10. liitele ja VI lisale.
4. Varu-saastetõrjeseadme algsed seadmed, mis kuuluvad käesolevas määruses käsitletud tüübi alla ja mis on ette nähtud paigaldamiseks sõidukitele, millele viitab asjakohane kogu sõidukit hõlmav tüübikinnituse dokument, ei pea täitma II lisa 10. liites kehtestatud katsenõudeid tingimusel, et need vastavad nimetatud liite punktis 4 esitatud nõuetele.
V PEATÜKK
LÕPPSÄTTED
Artikkel 18
Määruse (EL) nr 168/2013 V lisa muudatus
Määruse (EL) nr 168/2013 V lisa A osa muudetakse vastavalt XII lisale.
Artikkel 19
Jõustumine
1. Käesolev määrus jõustub järgmisel päeval pärast selle avaldamist Euroopa Liidu Teatajas.
2. Seda kohaldatakse alates 1. jaanuarist 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. detsember 2013

Labels: 13
7
8
20